సిరికిం జెప్పడు (పద్యం)

సిరికిం జెప్పడు అనేది బమ్మెర పోతన రచించిన భాగవతంలోని ప్రసిద్ధిచెందిన తెలుగు పద్యం.

పద్యం
 
సిరికిం జెప్పఁడు; శంఖ చక్ర యుగముం జేదోయి సంధింపఁ; డే
పరివారంబునుఁ జీరఁ డభ్రగపతిం బన్నింపఁ డాకర్ణికాం
తర ధమ్మిల్లముఁ జక్క నొత్తఁడు; వివాద ప్రోత్థిత శ్రీ కుచో
పరిచేలాంచలమైన వీడఁడు గజప్రాణావనోత్సాహియై...భా.8-96-మ.

sirikiM jeppa@MDu; SaMkha chakra yugamuM jaedOyi saMdhiMpa@M; Dae
parivaaraMbunu@M jeera@M 'DabhragapatiM banniMpa@M' DaakarNikaaM
tara dhammillamu@M jakka notta@MDu; vivaada prOtthita Sree kuchO
parichaelaaMchalamaina veeDa@MDu gajapraaNaavanOtsaahiyai. 

ప్రతిపదార్థము
 సిరి = లక్ష్మీదేవి 
 కిన్ = కైనను 
 చెప్పడు = చెప్ప లేదు 
 శంఖ = శంఖము 
 చక్ర = సుదర్శన చక్రము 
 యుగమున్ = జంటను 
 చేదోయి = చేతులు రెంటి యందు 
 సంధింపడు = ధరించుట లేదు 
 ఏ = ఏ 
 పరివారంబునున్ = సేవకులను 
 చీరడు = పిలువ లేదు 
 అభ్రగపతిన్ = గరుత్మంతుని {అభ్రగపతి - అభ్రగముల (గగనచరు లైన పక్షులకు) పతి (ప్రభువు), గరుడుడు} 
 పన్నింపడు = సిద్ధపరుప నియమించడు 
 ఆకర్ణిక = చెవి దుద్దుల 
 అంతర = వరకు జారినట్టి 
 ధమిల్లమున్ = జుట్టు ముడిని 
 చక్కనొత్తడు = చక్కదిద్ధుకొనుట లేదు 
 వివాద = ప్రణయకలహము నందు 
 ప్రోత్థిత = పైకిలేపిన 
 శ్రీ = లక్ష్మీదేవి యొక్క 
 కుచ = వక్షము 
 ఉపరి = మీది 
 చేలాంచలము = చీర కొంగు 
 ఐనన్ = అయినను 
 వీడడు = వదలిపెట్టుట లేదు 
 గజ = గజేంద్రుని 
 ప్రాణ = ప్రాణాలను 
 ఆవన = కాపాడెడి 
 ఉత్సాహి = ఉత్సాహము కలవాడు 
 ఐ = అయ్యి.

తాత్పర్యం
గజేంద్రుని ప్రాణాలు కాపాడలనే ఉత్సాహంతో నిండిపోయిన విష్ణుమూర్తి లక్ష్మీదేవికీ చెప్పలేదు; శంఖచక్రాలను రెండు చేతుల్లోకీ తీసుకోలేదు; సేవకుల నెవరినీ పిలువలేదు; గరుడవాహనాన్నీ సిద్దపరచకోలేదు; చెవి దుద్దు వరకు జారిన జుట్టూ చక్కదిద్దుకోలేదు; ప్రణయ కలహంలో ఎత్తిపట్టిన లక్ష్మీదేవి కొం గైనా వదల్లేదు.

బయటి లింకులు
 గీతం.కాం లో సిరికిం జెప్పడు పద్యం ఆడియో. 

వర్గం:తెలుగు పద్యాలు